***ΓΕΩΡΓΙΟΣ ΒΙΖΥΗΝΟΣ***

***ΘΕΜΑ/ ΠΕΡΙΕΧΟΜΕΝΟ****: είναι η βασανισμένη ζωή ενός απλού και κατατρεγμένου Τούρκου. Το περιεχόμενο είναι κοινωνικό, με στοιχεία ηθογραφικά και ψυχογραφικά. Το έργο έχει χαρακτήρα ψυχογραφικό, αφού σε αυτό γίνεται λόγος για την επίδραση των μελών της οικογένειας και των γεγονότων της ζωής του ήρωα στον ψυχισμό του. Έχει όμως και ηθογραφικό χαρακτήρα, γιατί σε αυτό αναφέρονται στοιχεία από τον οικογενειακό και κοινωνικό βίο των Τούρκων.*

***ΔΟΜΗ:*** *1. Έχει μανία με τους Ρούσους- το πορτρέτο του εκκεντρικού Τούρκου ( αφήγηση του συγγραφέα). 2. Να τον αγαπήσει ο πατέρας ( αφήγηση του Μοσκώβ- Σελήμ)- η επίδραση της μητέρας- η απορριπτική στάση του πατέρα- οι τραυματικές εμπειρίες από το στρατό. 3. Και ο Τούρκος έμεινε Τούρκος- ο θάνατος του Μοσκώβ- Σελήμ ( αφήγηση του συγγραφέα)*

***ΤΟ ΔΙΠΛΟ ΟΝΟΜΑ ΤΟΥ ΗΡΩΑ:*** *ο τίτλος του διηγήματος είναι το όνομα του κεντρικού ήρωα. Το Σελήμ είναι το κανονικό τουρκικό του όνομα, ενώ το Μοσκώβ είναι το παρατσούκλι. Τον ονομάζουν έτσι, επειδή έμεινε αιχμάλωτος στη Ρωσία, όπου οι Ρώσοι του έδειξαν ανθρωπιά σε αντίθεση με τους δικούς του, κοντά στους οποίους γνώρισε την περιφρόνηση, τον δόλο και την αχαριστία. Έχει μανία με τους Ρούσους, τους αγαπά και περιμένει κάποτε να έρθουν. Φορά ρωσική στρατιωτική στολή και ανακατεύει στα λόγια του ρώσικες λέξεις.*

***Η ΠΑΡΟΥΣΙΑΣΗ ΤΟΥ ΜΟΣΚΩΒ- ΣΕΛΗΜ:*** *το κείμενο αρχίζει με έναν διάλογο ανάμεσα στον αφηγητή και στον φίλο του, μαζί με τον οποίο επισκέφτηκε τον Μοσκώβ- Σελήμ. Αφορμή για τον διάλογο αποτελεί το ξύλινο σπιτάκι και μέσα από αυτόν παίρνουμε ορισμένες πληροφορίες για το πρόσωπο, την εξωτερική εμφάνιση και τη συμπεριφορά του Μοσκώβ- Σελήμ. Μέσα από τη στάση του συνοδού αφηγητή, αποκαλύπτεται και η στάση των Τούρκων γενικά απέναντι στον ήρωα.*

***« Οι πρώτες πληροφορίες για τον ήρωα»:***

* *Το όνομα και η εθνικότητα του*
* *Η αγάπη του για τους Ρώσους*
* *Οι ασχολίες του*
* *Η αντιπάθεια του για τους Τούρκους, της οποίας όμως δεν κατονομάζεται ο λόγος*

***« Ο Μοσκώβ- Σελήμ μέσα από την περιγραφή του αφηγητή»:*** *δίνονται πληροφορίες σχετικά με*

* *Τη σωματική του διάπλαση*
* *Την ηλικία του*
* *Την ιδιόρρυθμη περιβολή του: μια κουρελιασμένη ρωσική στρατιωτική στολή, που δίνεται με πολλές λεπτομέρειες. Το επιστέγασμα της ρωσικής στολής ήταν ένα στοιχείο της τουρκικής στρατιωτικής στολής, το φέσι. Αυτό ίσως να μην είναι άσχετο με το ότι στο τέλος της ζωής του ήρωα υπερίσχυσε το τουρκικό στοιχείο. Με την ειρωνεία , περιγράφοντας την εξωτερική εμφάνιση, μία φορά για τους Ρώσους και μία για τον ήρωα, δεν έχει στόχο να τους μειώσει, αλλά σε εναρμονισμό με το ευτράπελο κλίμα που δημιουργεί η αστεία εμφάνιση του ήρωα κάνει πιο ενδιαφέρουσα, ζωηρή, ελκυστική την αφήγηση, διεγείροντας έτσι την προσοχή του αναγνώστη.*

***« Ο Μοσκώβ- Σελήμ μέσα από το διάλογο με τον αφηγητή»:*** *επισημαίνονται τα εξής*

* *Η αρχική σιγουριά του ήρωα για την εθνικότητα του αφηγητή, αφού τον καλωσορίζει στα ρωσικά*
* *Η συναισθηματική διάσταση της, προσφωνώντας αδερφέ*
* *Η επισημότητα της υποδοχής*
* *Η οικειότητα του διαλόγου και η προσπάθεια του αφηγητή να προσεγγίσει τον ιδιόρρυθμο Τούρκο*
* *Η παράδοξη απάντηση*
* *Το συνωμοτικό ύφος του Μοσκώβ, καθώς ζητά από τον αφηγητή την επιβεβαίωση της ρωσικής καταγωγής του*
* *Η απογοήτευση του, όταν διαψεύστηκε*

***« Μοσκώβ- Σελήμ:*** *ένας εκκεντρικός και γραφικός ήρωας»: θεωρείται ένας τρελός άνθρωπος, ενώ οι τουρκικές αρχές έκριναν ότι τα έχει χαμένα και για αυτό τον απάλλαξαν από την κατηγορία της προδοσίας. Περιγράφεται ένα πρόσωπο ιδιόρρυθμο και γραφικό. Η εκκεντρικότητα του συνίσταται πέρα από το ότι έχει μανία με τους Ρώσους και στα εξής*

* *Περιμένει να έρθουν πάλι οι Ρώσοι*
* *Φοράει μια παλιά κουρελιασμένη ρωσική στρατιωτική στολή, που του δίνει κωμική εμφάνιση*
* *Θεωρεί Ρώσο τον ξένο επισκέπτη και τον χαιρετά με ρωσικό χαιρετισμό*
* *Παριστάνει το στρατιωτικό, παίρνοντας αρειμάνιον παράστημα και χαιρετώντας με ρωσικό στρατιωτικό τρόπο\*
* *Απαντά στον αφηγητή με οξύμωρο τρόπο*
* *Συμπεριφέρεται με παράξενη και συνωμοτική οικειότητα στο Ρώσο ξένο. Στη χειραψία του τραντάζει το χέρι μετά περιπαθείας, σκύβει και του μιλά στο αυτί, κλείνοντας το μάτι*

***« Η ΣΤΑΣΗ ΤΩΝ ΓΟΝΕΩΝ ΤΟΥ ΣΕΛΗΜ ΑΠΕΝΑΝΤΙ ΣΤΟ ΓΙΟ ΤΟΥΣ»:*** *τονίζεται η αριστοκρατική του καταγωγή και η οικονομική επιφάνεια της οικογένειας.*

***« Η στάση της μητέρας»:*** *ως προς τη ανατροφή από τη μητέρα διαπιστώνουμε μια λαθεμένη τακτική, η οποία θα γίνει η αιτία της συναισθηματικής απόρριψης του μικρού Σελήμ από τον πατέρα. Τον έχει κλεισμένο μαζί της στο χαρέμι, ενώ τον ντύνει και τον ανατρέφει σαν να ήταν κορίτσι, καλύπτοντας με αυτόν τον ανορθόδοξο και απόλυτα εγωιστικό τρόπο την ανάγκη της να έχει μια κόρη. Είναι γεμάτη ανασφάλειες και προσπαθώντας να ισορροπήσει ψυχικά, προσκολλάται με παθολογικό τρόπο στον μικρό γιό της. Εκμεταλλεύεται αριστοτεχνικά την ευαισθησία και την καλοσύνη του παιδιού και απαιτεί την αγάπη και τον οίκτο του. Κατηγορεί σε αυτό τον άντρα της για αδιαφορία και το εκβιάζει συναισθηματικά. Η στάση της αυτή δημιουργεί αναστάτωση στην ψυχή του παιδιού, το οποίο παλεύει ανάμεσα στην ψυχολογική ταύτιση που έχει με τον αδιάφορο πατέρα του και στην προσκόλληση που του έχει επιβληθεί από τη δυστυχισμένη μητέρα του.*

***« Η στάση του πατέρα»:*** *η κοριτσίστικη ανατροφή του αγοριού παρουσιάζεται ως αιτία της κακής συμπεριφοράς του πατέρα και της απόρριψης που εισέπραττε σε όλη του τη ζωή από αυτόν. Ακόμα και όταν ο μικρός Σελήμ έγινε παλικαράκι και έβγαλε τα κοριτσίστικα ρούχα, ο πατέρας του εξακολουθούσε να τον αποστρέφεται και να τον απορρίπτει, επισημαίνοντας ότι δεν ήξερε να περπατά σαν αγόρι. Για τον πατέρα του πάντοτε ήταν ο ανίκανος, ο δειλός, ο σιχαμερός, που έφταιγε πάντα, ό,τι και αν έκανε. Εκδήλωνε ακόμα και μια μορφή ανεξήγητου μίσους απέναντι στο γιο του. Όσο και αν ο μεγάλος αδελφός προσπάθησε να βάλει τον Σελήμ στην καρδιά του πατέρα του, αυτό στάθηκε αδύνατο. Του δημιούργησε ένα σταθερό υπόβαθρο συναισθηματικής στέρησης και ανασφάλειας. Σε όλη του τη ζωή θα προσπαθεί να γίνεται αρεστός στους άλλους, θα αγωνίζεται να κερδίσει την προσοχή τους, το ενδιαφέρον και την αγάπη τους.*

***« Η στάση του Σελήμ απέναντι στη μητέρα του»:*** *ως τη ηλικία των δεκαοχτώ χρόνων είναι συναισθηματικά προσκολλημένος στη μάνα του και ανέχεται όλα όσα εκείνη του επιβάλλει, μόνο και μόνο για να μην την πικράνει, παρόλο που ό ίδιος ανυπομονεί να ξεφύγει από τον ασφυκτικό κλοιό του χαρεμιού. Έτσι:*

* *Δείχνει κατανόηση για την επιλογή της να τον αναθρέψει σαν κορίτσι, παρόλο που καταπιέζεται και νιώθει αηδία για όσα του επιβάλλονται κόντρα στη φύση του*
* *Αισθάνεται για αυτήν απέραντη αγάπη*
* *Νιώθει την υποχρέωση να εκδηλώνει την αγάπη του προς τη μητέρα του, κυρίως από τη στιγμή που εκείνη του παραπονέθηκε ότι ο πατέρας του την περιφρονεί*
* *Είναι αφοσιωμένος σε αυτήν και υποταγμένος στις απαιτήσεις της*
* *Της συμπαραστέκεται στη δυστυχία της και μοιράζεται τις πίκρες της*
* *Θλίβεται για την περιφρόνηση της από το μέρος του άντρα της*

***« Η στάση απέναντι στον πατέρα του» :*** *όσο η μητέρα του καταπίεζε την αντρική του φύση, τόσο ο Σελήμ ένιωθε την ανάγκη να ταυτιστεί με το αντρικό πρότυπο, τον υπερήφανο, αυστηρό, λιγομίλητο πατέρα, που ήταν παλικαράς και ασχολούνταν με άλογα και όπλα. Παρόλο που ο πατέρας του δεν τον πήρε ποτέ στην αγκαλιά του να τον χαϊδέψει και πάντα του έδειχνε περιφρόνηση, αυτός τον θαύμαζε και ήθελε να του μοιάσει. Αποτελούσε το πρότυπο με το οποίο λαχταρούσε να ταυτιστεί και αγωνιζόταν να κερδίσει την αναγνώριση και την αγάπη του. Το αποκορύφωμα της προσπάθειας του Σελήμ να κερδίσει την εκτίμηση και τη συμπάθεια του πατέρα του ήταν η κατάταξη του στο στρατό, αλλά και εδώ ο ήρωας στάθηκε άτυχος.*

***« Η στάση απέναντι στον μεγάλο αδερφό»:*** *αγαπούσε τον μεγάλο του αδερφό, γιατί ήταν πολύ μαλακός, καλόκαρδος νέος και γιατί προσπαθούσε να εμποδίζει τον μεσαίο να τον κακομεταχειρίζεται. Τον θαύμαζε και προσπαθούσε να ταυτιστεί μαζί του, γιατί ο πατέρας τους του είχε μεγάλη αδυναμία και γιατί τον έμοιαζεν ως την τρίχα. Αποφάσισε να καταταγεί στον στρατό στη θέση εκείνου. Αυτή η καλοσύνη, που φτάνει ως τα όρια της αυτοθυσίας, εντάσσεται στο πλαίσιο των προσπαθειών που κατέβαλλε, για να είναι αρεστός στη οικογένεια του και κυρίως να τον αγαπήσει ο πατέρας του.*

***«Η ζωή του Σελήμ στο στρατό»:*** *δηλώνει με σεμνότητα ότι δεν παραμέλησε ποτέ το χρέος του και περιορίζεται μόνο σε νύξεις για όσα πέρασε στον Κριμαϊκό πόλεμο, που τα κάνει χαλάλι στον σουλτάνο. Εκθέτει αναλυτικά ένα περιστατικό, το οποίο στάθηκε η πιο μεγάλη αδικία που του έγινε στο στρατό. Έκανε ένα ανδραγάθημα , σώζοντας τη σημαία από τα χέρια των εχθρών και τραυματίστηκε βαριά. Στο νοσοκομείο που μεταφέρθηκε, άκουσε να γίνεται λόγος για παρασημοφόρηση του από το σουλτάνο. Τελικά όμως παράσημο πήρε ο λιποτάκτης χιλίαρχος, που εγκατέλειψε αβοήθητους στο πεδίο της μάχης τους στρατιώτες του. Από τον Σελήμ αφαίρεσαν την ιδιότητα του μάχιμου, στέλνοντας τον ως σκαπανέα στο Βαλκάνι να σκάβει και να κουβαλά χώμα σε οχυρωματικά έργα. Επίσης, ενώ έπρεπε να τον μεταφέρουν με ευθύνη τη στρατιωτικής υπηρεσίας στο σπίτι του, τον άφησαν γυμνό και ανυπόδητο να κάνει δώδεκα ημερών δρόμο, για να φτάσει στον τόπο του. Τον φυλάκισαν αρκετές φορές, γιατί δεν ήξεραν να διαβάσουν το χαρτί που κρατούσε στο χέρι του και τον έπαιρναν για κλέφτη και προσπάθησαν ακόμα να τον σκοτώσουν, γιατί τον θεωρούσαν κατάσκοπο. Τέλος γύρισε σπίτι του ταπεινωμένος και περιφρονημένος.*

***« Η αναξιοκρατία»:*** *προσφορά αντρείας και αίματος του Σελήμ προς την πατρίδα του και το σουλτάνο- αδικία και πίκρα που εισέπραξε ο ήρωας σε προσωπικό επίπεδο ως ανταμοιβή. Στηλιτεύεται η αιώνια αναξιοκρατία και διαφθορά. Παρασημοφορούνται οι λιποτάκτες και οι δειλοί, ενώ πολλοί από εκείνους που δείχνουν γενναιότητα και κάνουν το χρέος τους όχι μόνο δεν αμείβονται, αλλά αντίθετα προπηλακίζονται, αγνοούνται, τιμωρούνται απάνθρωπα. Τιμούνται, ανέρχονται οι ανάξιοι, ενώ οι άξιοι και ικανοί παραμερίζονται, αδικούνται και διώκονται.*

***« Το ρουσφέτι»:*** *με τη στάση του Σελήμ που δεν καταδέχτηκε να μεσολαβήσει ο πατέρας του, για να έχει ευνοϊκή μεταχείριση από το μέρος της διοίκησης, ο συγγραφέας προβάλλει την ηθική υπόσταση του ήρωα, ενώ παράλληλα καυτηριάζει την κυριαρχία του ρουσφετιού.*

 ***« Το τέλος του Μοσκώβ- Σελήμ» :***

 ***Α) « Η περιγραφή του αρρώστου»:*** *είναι αγνώριστος, στη θέση του ώριμου άνδρα, που είχε εμφανιστεί βρίσκεται τώρα ένας άρρωστος γέρος, σχεδόν ετοιμοθάνατος. Αξιοπρόσεχτος είναι ο ρεαλισμός της περιγραφής, η οποία δίνει τη γενική εικόνα του αρρώστου και με εξαιρετική πιστότητα, τα εξωτερικά αποτελέσματα της αποπληξίας. Οι λεπτομέρειες της περιγραφής δίνονται έτσι*

* *το πρόσωπο είναι σχεδόν αγνώριστο*
* *οι σάρκες είναι ωχρές, πρησμένες και χαλαρές*
* *άγρια σκυθρωπότητα δεσπόζει στην όψη*
* *το χέρι και το πόδι είναι δυσκίνητα*
* *γενικά η όψη του αρρώστου είναι άγρια*
* *η φωνή του αδύναμη και κλαψιάρικη*

 ***Β) « Η συγκίνηση της συνάντησης»:*** *η συνάντηση του αφηγητή και του Σελήμ, γίνεται σε ατμόσφαιρα γεμάτη συγκινησιακή φόρτιση, αλλά και τρυφερότητα. Ο άρρωστος, μόλις βλέπει τον επισκέπτη του, προσπαθεί να χαμογελάσει μελαγχολικά και ο επισκέπτης, βλέποντας την κατάσταση του αρρώστου δακρύζει, ενώ ο Σελήμ δεν κρατιέται και ξεσπά σε κλάμα . Είναι εξαιρετικά παραστατική η εικόνα που παρουσιάζουν οι δύο άντρες. Ο άρρωστος σκεπάζει το πρόσωπο του με το γερό του χέρι, ενώ ο επισκέπτης του πιάνει τρυφερά το άλλο, το άρρωστο χέρι μέσα στη δική του παλάμη. Τα συναισθήματα που εκδηλώνονται είναι: λύπη, θλίψη, συμπόνια, πόνος.*

 ***Γ) « Η αποκατάσταση της ταυτότητας»***

*1.* ***Το αίτιο της ασθένειας:*** *σε ασθενείς, αναφέρεται η ευχή για περαστικά, το γνωστό δόξα τω Θεώ και η κουβέντα έρχεται φυσιολογικά στο αίτιο της ασθένειας, που είναι σύμφωνα με την ομολογία του ήρωα η λύπη και όχι η χαρά. Κάποιος πληροφόρησε τον ήρωα, για να τον πειράξει, ότι επέστρεψαν οι Ρώσοι και βρίσκονται στη Βουλγαρία. Αυτό έπρεπε να του φέρει τη χαρά, αφού τόσο τους ήθελε και τους περίμενε και αυτή πρέπει να στάθηκε το αίτιο της ασθένειας. Στοιχείο του απροσδόκητου: η είδηση έφερε στο Μοσκώβ θλίψη και αυτή είναι που τον αρρώστησε. Ο ήρωας εξηγεί ότι όλη τη νύχτα τον βασάνιζε η σκέψη πως δεν έπρεπε να προδώσει την προγονική του θρησκεία, το έθνος και το σουλτάνο. Έτσι στο τέλος παρέμεινε πιστός στην ταυτότητα του.*

*2.* ***Η θανατηφόρα χαρά:*** *ο αφηγητής προσπαθεί να ηρεμήσει τον ασθενή διαβεβαιώνοντας τον ότι ούτε ήλθε ούτε θα ξαναέλθει πλέον Ρώσος εις την χώραν του Σουλτάνου. Αυτό γέμισε έξαλλη χαρά την ψυχή του Σελήμ, η οποία όμως τον αποτελείωσε. Ο ήρωας πιστός στη μουσουλμανική του ταυτότητα, ξεψύχησε με το όνομα του Αλλάχ στα χείλη του και έτσι ο Τούρκος έμεινε Τούρκος. Φράση κλειδί του διηγήματος:» φυλάγει να έρθουν οι Ρούσοι», η οποία δείχνει την αγάπη του αλλοτριωμένου ήρωα για τους Ρώσους και την ελπίδα του ότι κάποτε εκείνοι θα έρθουν. Τώρα όμως στην ψυχή του Σελήμ πάλι κυριαρχεί ξαφνικά και αποκαθίσταται η εθνικότητα και το θρήσκευμα του.*

***« Η διαμόρφωση της προσωπικότητας και της συμπεριφοράς του ήρωα»:*** *το διήγημα έχει ψυχογραφικό χαρακτήρα. Ο συγγραφέας διεισδύει στο βάθος της ψυχής του ήρωα του, δίνοντας τις καταστάσεις και τις αντιδράσεις της και επιπλέον παρουσιάζει τους οικογενειακούς και κοινωνικούς παράγοντες που επέδρασαν στη διαμόρφωση της προσωπικότητας και του τρόπου της συμπεριφοράς του. Οι συνθήκες αυτές είναι οι εξής:*

* + *η απόρριψη της φύσης του με τη ζωή στο χαρέμι και την κοριτσίστικη περιβολή*
	+ *η παθολογική και ασφυκτική προσκόλληση της μητέρας του σε αυτόν και οι εκβιαστικές προσπάθειες της για τη διεκδίκηση της αγάπης του*
	+ *η περιφρόνηση, η περιπαιχτική διάθεση και η απόρριψη του πατέρα του, που ο ίδιος τον έχει για ίνδαλμα*
	+ *η αντιπάθεια και η κακομεταχείριση του μεσαίου αδερφού*
	+ *η αδικία των στρατιωτικών οργάνων, τα οποία τον τιμώρησαν και τον ταπείνωσαν, αντί να τον παρασημοφορήσουν για το ανδραγάθημα του και για τις θυσίες του για την πατρίδα\*
	+ *η αχαριστία των φορέων της κρατικής εξουσίας, που θα τον θανάτωναν για κατάσκοπο, αυτόν , που αγωνίστηκε και υπέφερε τόσα για την πατρίδα και για το σουλτάνο*
	+ *η σκληρότητα του κράτους, που τον τιμώρησε με φυλάκιση για την αυτοθυσία που είχε δείξει στον αδερφό του*
	+ *ο αφανισμός της πατρικής του οικογένειας, αλλά και της οικογένειας που δημιούργησε ο ίδιος*
	+ *η κατανόηση και ο σεβασμός που γνώρισε ως αιχμάλωτος των Ρώσων.*

 *Καθώς ο ήρωας παραπαίει και κλυδωνίζεται ανάμεσα στις δύο πλευρές, ο ήρωας εκτρέπεται από τον ομαλό ψυχικό βίο και διολισθαίνει στον παθολογικό διχασμό της προσωπικότητας του: νιώθει και Τούρκος με το φέσι ( Σελήμ) και Ρώσος με τη ρώσικη στρατιωτική στολή ( Μοσκώβ). Αυτός ο διχασμός είναι που θα τον οδηγήσει και στο θάνατο. Περιμένει πάντα να έρθουν οι Ρώσοι και όταν πληροφορείται ότι έχουν έρθει, ορθώνεται μέσα του ο Τούρκος και ο ήρωας μένει απόπληκτος από τη λύπη του, για να τον αποτελειώσει η χαρά, όταν μαθαίνει ότι η πληροφορία είναι ψευδής.*

***« Η συμπάθεια του αναγνώστη για το Μοσκώβ- Σελήμ»:*** *στο πρώτο απόσπασμα μας προκαλεί τη θυμηδία ως πρόσωπο ο εκκεντρικό και γραφικό, στη συνέχεια κερδίζει τη συμπάθεια του αναγνώστη, με το να διεκτραγωδεί ο ίδιος τα βάσανα του, τα παθήματα και τις συμφορές της πολυτάραχης ζωής του. Έτσι ο αναγνώστης κατανοεί τα αίτια που έχουν φέρει τον ήρωα στη σημερινή κατάσταση. Μέσα από την αφήγηση προκύπτει ένα δραματικό πρόσωπο με τραυματικές εμπειρίες από όλη τη ζωή του. Ένας άνθρωπος κατατρεγμένος και πονεμένος, ο οποίος παρόλο που δείχνει στους άλλους αγάπη και αυταπάρνηση, παρόλο που είναι αφοσιωμένος στο καθήκον και αγωνίζεται για την πατρίδα, δε βρίσκει από πουθενά την επιβεβαίωση και την επιβράβευση, τη δικαίωση και την αναγνώριση. Αντίθετα δέχεται την απόρριψη και την περιφρόνηση, την αχαριστία, την αδικία, την πίκρα, τον πόνο και τα ραπίσματα της μοίρας.*

* *Η μητέρα του, παρόλο που τον αγαπά παθολογικά, στην πραγματικότητα απορρίπτει την αντρική του υπόσταση*
* *Ο πατέρας του τον περιφρονεί και τον πληγώνει σε κάθε ευκαιρία*
* *Ο μεσαίος αδερφός του τον αντιπαθεί και τον κακομεταχειρίζεται*
* *Στο στρατό υποβιβάζεται άδικα και στέλνεται σαν τιμωρημένος σε απομακρυσμένα μέρη αντί να παρασημοφορηθεί για το ανδραγάθημα του*
* *Κινδυνεύει να θανατωθεί ως κατάσκοπος από όργανα του κράτους, αυτός που υπηρέτησε με τόση αφοσίωση και τόσες θυσίες την πατρίδα και το σουλτάνο*
* *Τιμωρείται με φυλάκιση για τον αλτρουισμό που έχει δείξει στο μεγάλο του αδερφό*
* *Έχει πεθάνει η μητέρα του, έχει εκτελεστεί ο μεγάλος αδερφός του*
* *Έχουν πεθάνει η γυναίκα του και τα τρία παιδιά του και απομένει μόνος και έρημος*
* *Πεθαίνει και ο ίδιος, επειδή έχει μπερδέψει παθολογικά την ισλαμική του ταυτότητα με την αγάπη του για τους Ρώσους*

 *Ο συγγραφέας κατορθώνει να προκαλέσει τη συμπόνια, συμπάθεια και το ενδιαφέρον του αναγνώστη για τον ήρωα, παρουσιάζοντας τον θύμα και της οικογένειας , της κοινωνίας και της μοίρας του.*

***« Οι διαψεύσεις των προσδοκιών»:***

* + *Ο Μοσκώβ νομίζει ότι ο επισκέπτης του είναι Ρώσος, ενώ εκείνος είναι Έλληνας*
	+ *Η μητέρα του τον ήθελε κορίτσι όμως εκείνος γεννήθηκε αγόρι*
	+ *Ο μικρός Σελήμ προσπαθεί πάντα να προσελκύσει την αγάπη του πατέρα του, όμως εισπράττει την αντιπάθεια και περιφρόνηση του*
	+ *Ο πατέρας του θέλει να του μοιάσει ο μεγάλος του γιος στην παλικαριά όμως εκείνος είναι δειλός και έγινε φυγόστρατος, με αποτέλεσμα να τον εκτελέσουν*
	+ *Ο Σελήμ περιμένει να τον ανταμείψουν με παράσημο για το ανδραγάθημα του όμως αντί για αυτό τον υποβιβάζουν και τον ταπεινώνουν*
	+ *Στην επιστροφή του από τον πόλεμο ο Σελήμ περιμένει να βρει το σπίτι του όπως το είχε αφήσει όμως το βρίσκει σε αταξία και έρημο από τους δικούς του*

***« Η τουρκική οικογένεια»:***

* *Ισλαμική πολυγαμία, διακρίσεις του άντρα προς τις γυναίκες, αντιζηλίες των γυναικών*
* *Υπάρχουν μέσα στο σπίτι ειδικοί χώροι, που αποτελούν το ενδιαίτημα των γυναικών ( χαρέμι)*
* *Ο μεγάλος γιος της οικογένειας είναι το καμάρι του πατέρα*
* *Στα πλούσια σπίτια χρησιμοποιούνται δούλοι*
* *Τα παιδιά πηγαίνουν στο σχολείο και μάλιστα των πλουσίων καμαρωτά με το αλογάκι τους*
* *Στις επιφανείς και πλούσιες οικογένειες ακόμα και τα κορίτσια μαθαίνουν γράμματα*

***« Το τουρκικό κράτος»:***

* *το πρόσωπο του σουλτάνου συγκεντρώνει την τυφλή αφοσίωση των πολιτών και ταυτίζεται με την έννοια της πατρίδας. Έτσι σε κάθε ευκαιρία οι Τούρκοι εύχονται για τη μακροημέρευση του αφέντη τους σουλτάνου, υποβάλλονται στις πιο μεγάλες θυσίες για το πρόσωπο του και θεωρούν τον εαυτό τους κτήμα του*
* *στον στρατό επικρατεί αναξιοκρατία, ευνοιοκρατία, το ρουσφέτι και η διαφθορά, όπως φαίνεται από την πρόθεση του πατέρα να στείλει γράμμα στον σερασκέρη και από το περιστατικό με την παρασημοφόρηση του λιποτάκτη*
* *τα συμπτώματα της παρακμής διακρίνονται και στις άλλες υπηρεσίες, οι οποίες δυσλειτουργούν, καθώς τα κρατικά όργανα θεωρούσαν κατάσκοπο έναν πολεμιστή, επειδή δεν ήξεραν ανάγνωση, για να διαβάσουν το απολυτήριο που είχε από το στρατό*

*«****Χαρακτηρισμός******προσώπων»:***

 ***« Στόχος του συγγραφέα»:*** *να παρουσιάσει τη βασανισμένη ζωή ενός απλού Τούρκου, ενός δυστυχισμένου και κατατρεγμένου ανθρώπου, ανεξάρτητα από την εθνικότητα και το θρήσκευμα του.*

***« Γλωσσικές παρατηρήσεις/ ύφος»:*** *γλώσσα είναι η καθαρεύουσα, χαλαρή όμως και ανοιχτή σε πολλές λέξεις και τύπους της λαϊκής γλώσσας, είναι μία εκλαϊκευμένη καθαρεύουσα. Όταν αφηγείται, χρησιμοποιεί λέξεις και τύπους αρχαιοπρεπείς π.χ. χωρών προς ημάς, στερεώ τω βήματι, απήρον, όταν όμως αφηγείται ο ήρωας η καθαρεύουσα γίνεται πολύ χαλαρή και έχει πολλούς τύπους και λέξεις της δημοτικής π.χ. μακριά μαλλιά, μύχια. Είναι χαρακτηριστική η χρήση πολλών ιδιωτισμών και λαϊκών εκφράσεων π.χ. όσα ήλθαν στο κεφάλι μου, άφησε τους Ρώσους να κουρεύονται. Αξιοπρόσεχτη είναι η σύνταξη μερικών ρημάτων με αιτιατική και όχι με γενική, γνώρισμα του βόρειου/θρακιώτικου ιδιώματος π.χ. να σε δώσω, θα τον αρέσω. Χρησιμοποιούνται επίσης τούρκικες λέξεις, κάνοντας πειστική την αφήγηση του Σελήμ και αποδίδοντας την ατμόσφαιρα του ανθρώπινου περιβάλλοντος π.χ. χαρέμι, τουμπελέκι, χαΐρι.*

*Το ύφος του είναι απλό και ανεπιτήδευτο . Κατά τον Μπαλάσκα: « η καθαρεύουσα του Βιζυηνού ανοίγει το δρόμο στη δημοτική, όχι μόνο γιατί οι ήρωες μιλούν στη δημοτική, αλλά κυρίως γιατί ο ίδιος ο συγγραφέας διακατέχεται από το λαϊκό αίσθημα».*

***« Αφήγηση/ αφηγητής/ αφηγηματικός τρόπος»:*** *στο πρώτο και τρίτο απόσπασμα ο αφηγητής είναι δραματοποιημένος, βλέποντας από εσωτερική οπτική γωνία ενός προσώπου ( εσωτερική εστίαση), συμμετέχει στα δρώμενα και αφηγείται σε α΄πρόσωπο , είναι ο ίδιος ο συγγραφέας. Στο δεύτερο απόσπασμα ο αφηγητής είναι πάλι δραματοποιημένος, αλλά τώρα είναι ο κεντρικός ήρωας, του οποίου η αφήγηση εγκιβωτίζεται ως αναδρομική αφήγηση, πάλι σε α΄πρόσωπο, μέσα στην αφήγηση του συγγραφέα. Η αφήγηση είναι χρονολογική/ γραμμική, δηλαδή ο αφηγητής παρουσιάζει τα γεγονότα με τη σειρά με την οποία διαδραματίστηκαν, ενώ σε δύο σημεία υπάρχει σύνοψη του χρόνου: α) στη φράση « το μπαϊράμι δεν άργησε να έλθει και β) στη φράση» εφτά σωστά χρονάκια υπηρέτησα τον βασιλέα τότε». Ο τρόπος αφήγησης είναι μικτός. Χρησιμοποιείται η μίμηση ( άμεση αφήγηση), καθώς αφηγείται σε α΄γραμματικό πρόσωπο ένα πρόσωπο που μετέχει στα γεγονότα και ο διάλογος. Τέλος υπάρχει και η προσήμανση.*

***« Ο τρόπος παρουσίασης των προσώπων»:*** *οι χαρακτήρες παρουσιάζονται με τη δραματική μέθοδο, δηλαδή μέσα από τη συμπεριφορά τους, μέσα από όσα κάνουν και όσα λένε τα ίδια τα πρόσωπα ( δυναμική παρουσίαση). Σε μερικά μόνο σημεία παρεμβαίνει ο αφηγητής και δίνει κάποιους σποραδικούς χαρακτηρισμούς ή σχόλια π.χ. για τον πατέρα ότι ήταν περήφανος, αυστηρός άνθρωπος, παλικαράς, σκληρός…*